**O R D I N Nr.\_\_\_\_\_\_\_\_/C/ \_\_\_\_\_\_\_**

**privind modificarea și completarea Regulamentului privind organizarea și desfășurarea
activităților și programelor educative, de asistență psihologică și asistență socială din
locurile de deținere aflate în subordinea Administrației Naționale a Penitenciarelor,
aprobat prin Ordinul Ministrului Justiției nr. 1322/C/2017**

**Ministrul Justiției,**

Având în vedere prevederile art. 89 alin. (8) și ale art. 165 alin. (5) din Legea nr. 254/2013 privind executarea pedepselor și a măsurilor privative de libertate dispuse de organele judiciare în cursul procesului penal, cu modificările și completările ulterioare, și ale art. 187 alin. (2) din Regulamentul de aplicare a Legii nr. 254/2013 privind executarea pedepselor și a măsurilor privative de libertate dispuse de organele judiciare în cursul procesului penal, aprobat prin Hotărârea Guvernului nr. 157/2016, cu modificările și completările ulterioare,

în temeiul art. 13 din Hotărârea Guvernului nr. 652/2009 privind organizarea și funcționarea Ministerului Justiției, cu modificările și completările ulterioare,

**Emite următorul**

# O R D I N

 **Art. I.** Regulamentul privind organizarea și desfășurarea activităților și programelor educative, de asistență psihologică și asistență socială din locurile de deținere aflate în subordinea Administrației Naționale a Penitenciarelor, aprobat prin Ordinul Ministrului Justiției nr. 1322/C/2017, publicat în Monitorul Oficial, Partea I nr. 432 din 12 iunie 2017, se modifică și se completează, după cum urmează:

1. La articolul 3, alineatul (2) se modifică și va avea următorul cuprins:

„(2) Selecția persoanelor private de libertate, în vederea includerii în demersurile de reintegrare socială, se realizează în condiții nediscriminatorii și are la bază nevoile, riscurile și resursele individuale identificate în procesul obiectiv de evaluare multidisciplinară și prioritizarea intervenției.”

2. La articolul 4 alineatul (1), litera b) se modifică și va avea următorul cuprins:

„b) caracteristicile individuale, nevoile și resursele educative, psihologice și sociale ale persoanelor private de libertate;”

3. La articolul 11, alineatul (1) se modifică și va avea următorul cuprins:

„(1) Programele și activitățile opționale sunt demersurile care, prin obiectivele stabilite, răspund nevoilor și riscurilor, utilizând resursele individuale identificate, persoanele condamnate având posibilitatea de a opta pentru participarea la cel puțin unul dintre acestea.”

4. Articolul 13 se modifică și va avea următorul cuprins:

„Demersurile educative, de asistență psihologică și asistență socială sunt incluse în oferta de programe și activități care este adusă la cunoștința persoanelor private de libertate în perioada de carantină și observare, prin mijloacele de informare disponibile în mod constant la nivelul locului de deținere.”

5. La articolul 14, alineatul (1) se modifică și va avea următorul cuprins:

„(1) Programele educative, de asistență psihologică și asistență socială reprezintă demersurile structurate, constituite din ansamblul activităților care utilizează metode și tehnici specifice fiecărui domeniu de intervenție, orientate spre compensarea nevoilor sau riscurilor identificate, din perspectiva comportamentului infracțional, precum și din valorificarea resurselor individuale, în vederea creșterii șanselor de asumare a unui mod de viață independent și prevenirea recidivei.”

6. La Titlul II, titlul Capitolului II se modifică și va avea următorul cuprins:

„Activitățile și programele desfășurate cu minorii, tinerii, femeile și persoanele cu dizabilități”

7. La articolul 19, alineatul (1) se modifică și va avea următorul cuprins:

„(1) Din perspectiva intervenției educative, psihologice și sociale, sunt considerate persoane cu cerințe speciale de asistență și protecție, minorii, tinerii, femeile și persoanele cu dizabilități.”

8. La articolul 23 alineatul (1), litera a) se modifică și va avea următorul cuprins:

„a) cunoașterea și evaluarea inițială a nevoilor, riscurilor și resurselor individuale ale persoanelor private de libertate, din perspectivă educativă, psihologică și socială, în vederea formulării recomandărilor de specialitate; pentru persoanele condamnate, acestea sunt consemnate în planul individualizat și fundamentează propunerile pentru intervenția specializată și stabilirea regimului de executare a pedepsei privative de libertate.”

9. La articolul 23, după litera a) se introduce o litera nouă literă, lit. a1) cu următorul cuprins:

„a1) includerea în activități și programe pentru echilibrarea psihocomportamentală, compensarea deficitului educațional, orientarea profesională, și consolidarea relațiilor cu familia;”

10. Articolul 38, alineatul (1) se modifică și va avea următorul cuprins:

„(1) Evaluarea periodică se realizează pe parcursul privării de libertate și are rolul de a evidenția evoluția înregistrată de către persoanele private de libertate, în plan educațional, precum și, după caz, de a identifica alte nevoi și resurse individuale educative.”

11. Articolul 45 se modifică și va avea următorul cuprins:

„Programele educative reprezintă demersurile structurate care utilizează metode și tehnici psihopedagogice și au drept scop compensarea nevoilor și valorificarea resurselor educative ale deținuților, identificate în procesul de evaluare, facilitând reintegrarea socială a acestora.”

12. Articolul 52 se modifică și va avea următorul cuprins:

„Justificarea inițierii unui program educativ vizează necesitatea aplicării acestuia în vederea compensării nevoilor educative, precum și a valorificării resurselor individuale, identificate la nivelul persoanelor din cadrul locurilor de deținere.”

13. Articolul 55 se modifică și va avea următorul cuprins:

„Grupul țintă căruia i se adresează programul reprezintă categoria de persoane private de libertate care au ca trăsătură comună același tip de nevoie educativă identificată sau același tip de resursă care poate fi valorificată.”

14. La articolul 66, după alineatul (3) se introduc două noi alineate, alineatul (4) și alineatul (5) care vor avea următorul cuprins:

„(4) Persoanele private de libertate pot participa, în condițiile legii, la cursurile învățământului dual, ca formă de organizare a învățământului profesional și tehnic.”

(5) Aspectele procedurale specifice cu privire la participarea persoanelor private de libertate la cursurile învățământului dual se aprobă prin decizie a directorului general al Administrației Naționale a Penitenciarelor.”

15. La articolul 68, alineatul (1) se modifică și se completează și va avea următorul cuprins:

„(1) Instruirea școlară a persoanelor adulte analfabete, a minorilor și a tinerilor, în locurile de deținere, reprezintă o prioritate pentru reintegrarea socială a acestora, aspect consemnat în planul individualizat din dosar.”

16. La articolul 73, după alineatul (1) se introduce un nou alineat, alineatul (11) cu următorul cuprins:

„(11) Data până la care se acceptă înscrierea persoanelor condamnate la cursuri de instruire școlară, este stabilită de către instituția de învățământ, în condițiile legii.”

17. La articolul 93, după alineatul (2) se introduce un nou alineat, alineatul (3) cu următorul cuprins:

„(3) Costurile aferente organizării unui curs de formare profesională pot fi suportate din resursele bugetare aparținând unităților subordonate Administrației Naționale a Penitenciarelor, cu respectarea cumulativă a următoarelor condiții:

a) Agenția Județeană pentru Ocuparea Forței de Muncă din unitatea administrativ-teritorială în care este situat locul de deținere nu dispune de fonduri necesare organizării cursului de formare profesională, situație care trebuie confirmată de aceasta printr-o comunicare scrisă;

b) analiza nevoilor de educație a evidențiat necesitatea derulării cursului de formare profesională;

c) cursul de formare profesională reprezintă o prioritate, raportat la demersurile de reintegrare socială planificate la nivelul unității;

d) demersul răspunde priorităților strategice stabilite la nivelul sistemului penitenciar.”

18. La articolul 167 alineatul (1), litera b) se modifică și va avea următorul cuprins:

„b) contractul terapeutic, semnat de fiecare participant conform anexei nr. 14.”

19. Articolul 186 se modifică și va avea următorul cuprins:

„Standardul privind organizarea și desfășurarea programelor de asistență socială impune respectarea unui număr de minimum 12 ședințe, cu o frecvență de maximum 2 ședințe pe săptămână.”

20. Articolul 192 se modifică și va avea următorul cuprins:

„Consilierea pe probleme sociale poate implica și membri ai familiilor persoanelor private de libertate, atunci când situația impune acest demers, în cadrul locului de deținere, în spații special amenajate, după caz, prin mijloace de comunicare la distanță.”

Art. II.

Administrația Națională a Penitenciarelor și unitățile subordonate duc la îndeplinire dispozițiile prezentului ordin.

Art. III.

Prezentul ordin se publică în Monitorul Oficial al României, Partea I.

**București \_\_\_\_.11.2021**

Lucian Nicolae BODE,

Ministrul interimar al justiției

Nr. \_\_/\_\_\_\_\_\_\_\_\_/2021/\_\_\_\_\_.\_\_\_\_\_\_.2021

Prezentul ordin a fost întocmit în 2 exemplare.